钦定古今图书集成/明伦汇编/氏族典/第165卷 > 《廖用贤尚友录》 > 安金全
## 钦定古今图书集成/明伦汇编/氏族典/第165卷 > 《廖用贤尚友录》 > 安金全

按《五代史安金全传》：“金全，代北人也。为人骁果，工骑
射，号能擒生踏伏。”事晋为骑将，数从庄宗用兵，有功，
官至刺史，以疾居于太原。庄宗已下魏博，与梁相距
河上，梁将王檀袭太原，太原无备，监军张承业大恐。
金全彊起谓承业曰：“老夫诚惫矣，然尚能为公破贼。”
承业喜，授以甲兵。金全被甲跨马，召率子弟及故将
吏得百馀人，夜出北门，击檀于羊马城中，檀军惊溃。
然庄宗不以金全为能，不录其功。金全与明宗有旧，
明宗即位，拜金全振武军节度使、同中书门下平章
事。在镇二年，召还京师，以疾卒。